Fabricio Oberto

Fabrisijus Raulis Chesusas Obertas (g. 1975 m. kovo 21 d., Las Variljasas, Kordobos prov.) – Argentinos krepšininkas. Žaidė centro arba sunkiojo krašto puolėjo pozicijoje. Buvęs Agrentinos nacionalinės rinktinės narys. Turi dvigubą Argentinos ir Italijos pilietybę.

 Karjera 

F. Oberto būdamas 17 metų pradėjo treniruotis su Kordobos miesto „AD Atenas de Córdoba“ klubu. Kitais metais debiutavo kaip profesionalas. 1998 m. tapo geriausiai apmokamu Argentinos lygos žaidėju ir pasirašė sutartį su Pirėjo „Olympiacos“ (Graikija) komanda. Kitą sezoną persikėlė į Ispanijos „TAU Ceramica“ klubą, o dar po 2 sezonų į Valensijos „Pamesa“.

2005 m. pasibaigus kontraktui su „Pamesa“, pasirašė 7,5 mln. JAV dolerių sutartį su NBA San Antonio „Spurs“ klubu. 2005–2006 m. NBA sezonas F. Oberto nebuvo itin sėkmingas. Jam komandoje tekdavo tik epizodinis vaidmuo, todėl dažnai buvo lyginamas su Arvydu Macijausku. Tačiau 2006–2007 m. sezone situacija pasikeitė, krepšininkas aikštėje praleido vidutiniškai po 18 min. ir pelnė po beveik 5 taškus.

2009 m. birželio 24 d. jis buvo iškeistas Milwaukee „Bucks“ komandai,http://www.nba.com/2009/news/06/23/spurs.bucks.deal.ap/index.html tačiau tą pačią dieną jis vėl pakliuvo į mainus ir atsidūrė Detroit „Pistons“ komandoje,http://www.nba.com/bucks/news/bucks_trade_tracker.html tačiau išbuvęs joje savaitę buvo atleistas. 2009 m. rugpjūčio 11 d. pasirašė sutartį su Washington „Wizards“ klubu.http://www.nba.com/wizards/news/oberto_090811.html 2010 m. spalio 25 d. pasirašė sutartį su Portlando „Trail Blazers“ klubu,http://sports.espn.go.com/nba/news/story?id=5727916 tačiau sužaidęs penkerias rungtynes, buvo priverstas baigti karjerą dėl širdies problemų.http://www.nba.com/2010/news/11/04/oberto-retires.ap/index.html?ls=iref:nbahpt2

 Pasiekimai 
 1994 m. – Argentinos jaunimo lygos nugalėtojas (su „AD Atenas“ klubu)
 1994, 1996 m. – Panamerikos klubų turnyro čempionas (su „AD Atenas“ klubu)
 1997, 1998 m. – Pietų Amerikos lygos nugalėtojas (su „AD Atenas“ klubu)
 1998 m. – Argentinos lygos nugalėtojas (su „AD Atenas“ klubu)
 2001 m. – Amerikų turnyro nugalėtojas (su Argentinos rinktine)
 2002 m. – Ispanijos taurė (Copa del Rey) (su „TAU Ceramica“)
 2002 m. – Ispanijos lygos nugalėtojas (su „TAU Ceramica“)
 2003 m. – ULEB taurė (su „Pamesa“)
 2004 m. – Atėnų olimpiados aukso medalio laimėtojas (su Argentinos rinktine)
 2007 m. – NBA čempionas (Su „Spurs“)
 2008 m. – olimpinių žaidynių bronzos medalio laimėtojas (Argentinos rinktinė)

 Nuorodos 
 Oficiali žaidėjo svetainė
 NBA puslapis apie F. Oberto

Kategorija:Argentinos krepšininkai
Kategorija:Argentinos olimpiečiai